รับคลิปเก็บหวย ไม่ชัดใช่ลุงจรูญ
ครูปรีชาเห็นเป็นเงา หลังทนายตั้มซักค้าน 24ก.ย.คิวเจ๊พัช-บ้าบิ่น,คดีหวยอลเวง 30 ล้านเริ่มคลายปม ศาลไต่สวนมูลฟ้องครั้งที่ 4 ทนายตั้ม ซักค้านครูปรีชาคนเดียวยาวรวดตลอดวันตั้งแต่เช้ายันเย็น โพสต์เฟซบุ๊กแฉ ครูปรีชายอมรับคลิปคนก้มเก็บหวยได้ไม่ใช่ลุงจรูญ ใครก็ไม่รู้เป็นเงาตะคุ่มๆ เลยไม่ขอยื่นเป็นพยานหลักฐานในศาล ส่วนคลิปที่เคยกล่าวหาลุงจรูญรับสารภาพที่ สภ.เมืองกาญจนบุรี ก็ไม่เคยเห็น ขอร้องศาลให้นัดไต่สวนรอบละ 4-5 วันเพื่อความรวดเร็ว ด้านทนายครูปรีชาร้องขอให้ศาลสั่งห้ามคู่ความนำพยานหลักฐานออกไปเผยแพร่ รอบหน้านัดไต่สวน 24 ก.ย. เตรียมพยานไว้ 4 ปาก ขณะที่ครูปรีชายังมีกำลังใจดีและมั่นใจเหมือนเดิม,ความคืบหน้าคดีหวยอลเวง 30 ล้านบาท ที่ศาลจังหวัดกาญจนบุรี เมื่อเวลา 09.00 น. วันที่ 20 ส.ค. ศาลนัดไต่สวนมูลฟ้องคดีที่นายปรีชา ใคร่ครวญ หรือครูปรีชา ยื่นฟ้อง ร.ต.ท.จรูญ วิมูล หรือหมวดจรูญ ในคดีอาญาข้อหายักยอกทรัพย์และรับของโจร โดยนายษิทรา เบี้ยบังเกิด ทนายความได้พาหมวดจรูญพร้อมภรรยามาถึงศาลก่อน นายษิทรา หรือทนายตั้ม เผยว่า ศาลนัดไต่สวนมูลฟ้องเป็นครั้งที่ 4 ยังเหลือการซักค้านครูปรีชา คาดว่าวันนี้จะจบในส่วนของครูปรีชาและไต่สวนพยานคนต่อไปได้ จะขอความเมตตาจากศาลให้นัดไต่สวนรอบละ 4-5 วันเพื่อความรวดเร็ว ส่วนหนังสือที่ตนเขียนเสร็จแล้วอยู่ระหว่างพิมพ์ คาดว่าจะวางขายได้ช่วงเดือน ก.ย.นี้ เป็นหนังสือที่ถือเป็นบันทึกประวัติศาสตร์เกี่ยวกับคดีหวย 30 ล้าน เชื่อว่าไม่มีประเทศไหนมีเหตุการณ์ลักษณะนี้เกิดขึ้น ขณะที่หมวดจรูญกล่าวเพียงสั้นๆว่า ยังเหนื่อยใจที่ต้องมาต่อสู้แบบนี้ ทั้งๆที่เป็นของตัวเอง แต่ก็มีกำลังใจดี,เวลาไล่เลี่ยกันครูปรีชาพร้อมพี่สาวและทนาย ความเดินทางมาถึงศาล ครูปรีชาเผยว่า วันนี้คงใช้เวลาครึ่งวันในกระบวนการให้ทนายฝั่งตรงข้ามซักค้าน จึงเตรียมพยานคนต่อไปให้ศาลไต่สวนในช่วงบ่ายด้วย ส่วนกรณีที่อีกฝ่ายอยากขอร้องให้ศาลนัดไต่สวนทีเดียว 4-5 วัน หากเป็นคำสั่งศาลก็พร้อมทำตาม สำหรับหนังสือที่ตนเขียนเริ่มมีคนสนใจสั่งจองเยอะ หลังเสร็จสิ้นภารกิจในชั้นศาลวันนี้จะเตรียมวางแผนรับจอง คาดว่าจะได้รับในสิ้นเดือนนี้ รายได้จากการขายหนังสือจะนำไปทำบุญที่วัดใน จ.เลย,หลังการไต่สวนตลอดช่วงเช้าถึงพักเที่ยง นายษิทราออกมาจากห้องพิจารณาคดีและให้ข้อมูลกับผู้สื่อข่าวว่า ในการซักค้านครูปรีชาภาคเช้ามีการรับสารภาพในบางเรื่อง แต่ไม่ได้เปิดเผยรายละเอียด จากนั้นนายษิทราได้โพสต์ข้อความในเพจเฟซบุ๊กชื่อ ษิทรา เบี้ยบังเกิด เลขาธิการมูลนิธิทีมงานทนายประชาชนฯ ว่า ปรีชารับสารภาพแล้ว คลิปคนก้มเก็บหวยได้ไม่ใช่ลุงจรูญ ใครก็ไม่รู้เป็นเงาตะคุ่มๆ ไม่สามารถระบุได้ว่าเป็นใคร เลยไม่ขอยื่นเป็นพยานหลักฐานในศาล ส่วนคลิปที่เคยกล่าวหาว่าลุงจรูญรับสารภาพที่ สภ.เมืองกาญจนบุรี ในวันที่ 28 พ.ย.2560 ก็ไม่เคยเห็นและไม่เคยได้ยินมาก่อน #ปิดเกมส์ปรีชา #หวย 30 ล้าน,ต่อมาศาลไต่สวนมูลฟ้องต่อในช่วงบ่ายจนกระทั่งเวลา 16.30 น. จึงเสร็จสิ้น นายษิทราออกมาเปิดเผยถึงการไต่สวนมูลฟ้องวันนี้ โดยเฉพาะเรื่องที่โพสต์ไปเมื่อช่วงกลางวัน แต่ไม่สามารถบอกรายละเอียดได้ เพราะโจทก์ขอให้ศาลวางข้อกำหนดมากขึ้น ไม่ให้เผยแพร่ข้อมูลทุกอย่างที่อยู่ในชั้นศาล วันนี้ถือว่าได้ข้อมูลที่เป็นประโยชน์เยอะ มีเซอร์ไพรส์แต่พูดไม่ได้ ก็ตามที่โพสต์นั่นแหละให้ไปดูเอง แต่ยืนยันว่าลุงจรูญไม่ได้เก็บหวยได้และสอดคล้องกับคลิป 4,500 คลิป การซักค้านวันนี้มีผลทางคดีแน่นอนวันนี้ ได้ซักค้านครูปรีชาเสร็จแล้ว ถือว่าประสบความสำเร็จตรงตามเป้าที่วางไว้ รอบหน้าไต่สวนพยานแม่ค้าสลากฯในวันที่ 24 ก.ย.นี้ นายษิทรากล่าวในตอนท้าย,ด้านนายวรยุทธ บุญวงษ์ใส ทนายความของครูปรีชา กล่าวว่า ต้องร้องขอให้ศาลเพิ่มเติมข้อกำหนดไม่ให้คู่ความนำพยานหลักฐานไปเผยแพร่รวมถึงคำให้การต่างๆ เพื่อให้เกิดการจูงใจของประชาชน วันนี้ถือว่าผ่านพ้นไปด้วยดี ไต่สวนครูปรีชาเสร็จเรียบร้อย รอบหน้าไต่สวนมูลฟ้องครั้งที่ 5 วันที่ 24 ก.ย. เตรียมพยานไว้ 4 ปาก ขณะที่ครูปรีชา กล่าวว่า ไม่ได้ดูโพสต์ของนายษิทรา ยืนยันว่าไม่ได้สารภาพ ย้ำว่าตัวเองเป็นโจทก์จะไปสารภาพได้อย่างไร ตอนนี้ยังมีกำลังใจดีและมั่นใจเหมือนเดิม,ผู้สื่อข่าวรายงานว่า เจ๊พัช และเจ๊บ้าบิ่น แม่ค้าขายลอตเตอรี่ในตลาดเรดซิตี้ ที่เป็นพยานฝ่ายครูปรีชา เดินทางมาที่ศาลจังหวัดกาญจนบุรีเพื่อเตรียมความพร้อมในช่วงบ่าย แต่ยังไม่ได้ไต่สวนเนื่องจากนายษิทราซักค้านครูปรีชาทั้งรอบเช้าและบ่าย คาดว่าจะไต่สวนทั้งคู่ในนัดหน้าวันที่ 24 ก.ย. ส่วนประเด็นที่นายษิทราขอให้ศาลพิจารณานัดไต่สวนมูลฟ้องรอบละ 4-5 วัน ศาลยังไม่ได้พิจารณา รอบหน้ายังคงนัดวันเดียวเหมือนเช่นเดิม
คดีหวยอลเวง 30 ล้านเริ่มคลายปม ศาลไต่สวนมูลฟ้องครั้งที่ 4 ทนายตั้ม ซักค้านครูปรีชาคนเดียวยาวรวดตลอดวันตั้งแต่เช้ายันเย็น โพสต์เฟซบุ๊กแฉ ครูปรีชายอมรับคลิปคนก้มเก็บหวยได้ไม่ใช่ลุงจรูญ
ครูปรีชา,หวย 30 ล้าน,กาญจนบุรี,หมวดจรูญ,ข่าวหน้า1